Hospital de Sant Pau

Hospital de la Santa Creu i Sant Pau (Det hellige korsets og Sankt Pauli sykehus) var Barcelonas første moderne sykehus. Det ligger i Guinardó, og dagens bygninger ble bygd mellom 1901 og 1930. De er tegna av den katalanske arkitekten Lluís Domènech i Montaner. Sammen med Palau de la Música Catalana, som er tegnet av samme arkitekt, har bygningen siden 1997 stått på UNESCOs verdensarvsliste. Hospital de la Santa Creu er per 2015 ikke i bruk som sykehus. Sykehuset skal etter planen gjøres om til museum en gang i framtida. Deler av det er allerede museum med adgang for besøkende. Selve sykehuset ble lagt opp med paviljonger i tre etasjer, med balkonger, slik at pasientene skulle få lys og luft, med parkmessig anlegg omkring. De tekniske funksjonene ble i størst mulig utstrekning lagt under jorden. De fremste, og mest synlige husene er rikt dekorert med relieffer og mosaikker. Hovedporten er en del av administrasjonsbygget. Selv om bygningene ble bygd på 1900-tallet, ble selve sykehuset grunnlagt i 1401, da seks mindre sykehus ble slått sammen. Sykehuset lå da nær sentrum av byen, i El Raval. I dag holder Biblioteca de Catalunya (Catalonias nasjonalbibliotek) og en kunstskole til i den bygningen. Referanser Eksterne lenker Offisielt nettsted (en) Hospital de la Santa Creu i Sant Pau – kategori av bilder, video eller lyd på Commons Hospital de Sant Pau Arkivert 5. august 2019 hos Wayback Machine. Hospital de Sant Pau hos Gaudí i el Modernisme a Catalunya